L'Associació de Festes de la Plaça Nova - Comissió de Festes de
Sant Roc de Barcelona, hereva de la Confraria de Sant Roch de la
Plassa Nova) fundada l’any 1589, és una entitat cultural,
memorialista, veïnal i ciutadana sense ànim de lucre amb una
trajectòria continuada de 435 anys. És una de les entitats
associatives més antigues de Barcelona que ha estat reconeguda
com Entitat Centenària de Barcelona. Creiem que pel currículum,
la trajectòria, les realitzacions i l’experiència en l’àmbit de
la cultura popular a Ciutat Vella podem, i volem, ser entitat
membre de la Comissió Permanent del Consell de Cultura de Ciutat
Vella.

L'Associació pel manteniment i realització de les Festes de Sant
Roc de Barcelona durant 425 anys i per la salvaguarda del
patrimoni de la ciutat de Barcelona va rebre l’any 2014 la
Medalla d'Honor de Barcelona.

Les Festes de Sant Roc de Barcelona a la plaça Nova l’any 2017
van ser declarades per la Generalitat Festa Patrimonial d'Interès
Nacional (Acord de Govern 33/2017, de 21 de març).

L'Associació pel projecte «4¼», treball de recerca i estudi amb
la producció d'exposicions, llibres, audiovisuals i actes
acadèmics, va rebre el Premi Ciutat de Barcelona de Cultura
Popular 2017.

Objectius estatutaris:

- La salvaguarda, el manteniment i la realització de les festes,
tradicions i elements patrimonials i singulars, populars i
tradicionals de Ciutat Vella, en particular les Festes de Sant
-declarades Festa Patrimonial d'Interès Nacional i catalogades
Patrimoni Festiu de Catalunya-, la festa popular més antiga de
Barcelona i patrimoni immaterial de la ciutat. Amb la
participació i la col·laboració de veïnes i veïns sense cap mena
d'exclusió per edat, gènere, orientació sexual, procedència
cultural, creences o condició, i força incidència a la Ciutat
Vella.

- La memòria democràtica i la divulgació de la història, la
cultura, els valors, les tradicions; la memòria popular del barri
de la Catedral per la dignitat de les plaçanovines i els
plaçanovins i de la ciutadania de Barcelona.

- La festa, les tradicions i la cultura popular com elements de
cohesió social i territorial, com a símbols d'identitat
col·lectiva i d’orgull de pertinença, de memòria i de sentit
d’inclusió i pertinença -la «plaçanovitat» i el «plaçanovisme»- i
com a eines de diàleg, de comunicació, d'intercanvi cultural i de
coneixements.

- El foment, la promoció i la difusió de les cultures populars i
tradicionals mitjançant les Colles de Cultura Popular de la Plaça
Nova: gegants, bestiari, gralles, diables i diablesses, tabals,
jocs populars i colles infantils, com a eina de promoció de
l'associacionisme i de participació i cohesió, de coneixement i
intercanvi cultural sense cap mena d'exclusió per edat, gènere,
orientació sexual, procedència cultural, creences o condició.

De les 249 persones associades el 51,40 % són dones i el 48,60 %
són homes. La Junta de Govern, prevalent la igualtat real i la
corresponsabilitat sense distinció de gènere, és pràcticament
paritària i és integrada per dones; 6 dones i 4 homes: Una
vicepresidència, la secretaria, la tresoreria, la vocalia de
Comunicació, Imatge i Innovació, la vocalia de Projectes,
Recerca, Arxiu i Memòria i la vocalia de Regidoria són a càrrec
de dones. També es paritària la responsabilitat de les Colles de
Cultura Popular.

En tots els processos (reunions, comissions, projectes) preval la
igualtat real i la corresponsabilitat sense distinció de gènere.
Els projectes, les comunicacions i documents observen -des de
l’anàlisi i la igualtat- la perspectiva de gènere, la comunicació
inclusiva, l’ús del llenguatge no sexista, la utilització
d’imatges no discriminatòries ni estereotipades i de prioritzar
els continguts inclusius. Es prenen mesures d’equitat, es
plantegen plans d’igualtat i es realitza l’anàlisi i
l’autodiagnosi des de tots els àmbits de l’associació, dels seus
projectes i activitats. En tots els projectes, activitats i
accions es prenen mesures de prevenció contra la desigualtat, la
violència i l'assetjament sexual o per raó de sexe.

L'Associació, des de l'observació del territori, de la diversitat
cultural i de la composició social de l'entorn i de les zones
d'actuació, contempla la igualtat, l'equitat i la lliure
associació des del diàleg, el coneixement i el foment de la
participació sense distincions d’origen cultural, religiós o
qualsevol altra distinció, rebutjant qualsevol tipus de
segregació com a valor fonamental i fundacional de la nostra
entitat. Tots els projectes de l'entitat (festius, socials,
cooperatius, acadèmics, de memòria, etcètera) es plantegen des
dels principis d'igualtat, equitat, diàleg, coneixement i
respecte a la diversitat d'opinió, origen o creença. Com a
principi de coneixement, participació i intercanvi, des de
l'associació es fomenta la incorporació activa de totes les
persones de l'entorn, explicant els objectius i propostes
associatives des de una perspectiva oberta i evolucionant cap una
realitat intercultural.

www.plnova.cat